**Emma** (koko nimeltään **Emma Kalanikaumakaʻamano Kaleleonālani Naʻea Rooke**, 2. tammikuuta 1836 – 25. huhtikuuta 1885) oli Havaijin kuningatar ja kuninkaan Kamehameha IV:n puoliso.

Varhainen elämä
---------------

Emma syntyi Honolulussa vuonna 1836. Hänen biologiset vanhempansa olivat George Nea ja Fanny Kekelaokalani, mutta perinteiseen havaijilaiseen tapaan vanhemmat antoivat tyttären tämän tädin ja sedän, Grace Kamaikui Youngin ja Thomas Rooken, kasvatettavaksi. Havaijin kuningas Kamehameha III nosti Emman kruununperillisten joukkoon, minkä takia hänet laitettiin opiskelemaan erityiseen päälliköiden lasten kouluun. Täällä Emma tapasi myös tulevan miehensä Kamehameha IV:n, joka oli Emman serkku.

Jo lapsesta lähtien Emma puhui sujuvaa havaijia ja englantia.

Havaijin kuningattarena
-----------------------

Vuonna 1856 Emma meni naimisiin Kamehameha IV:n kanssa episkopaalisen menoin Kawaiaha‘on kirkossa.

Parin ainoaksi jäänyt lapsi syntyi vuonna 1858. Poika sai nimekseen Albert, ja Englannin kuningatar Viktoria suostui tämän kummitädiksi. Viktoria lähetti Havaijille hopeisen kastemaljan, mutta Albert ehti kuolla 27. elokuuta 1862 ennen kastemaljan saapumista. Emma itse ei ehtinyt juurikaan toipumaan poikansa kuolemasta, kun hän jäi leskeksi Kamehameha IV:n kuoltua 30. marraskuuta 1863.

Leskeksi jäänyt Emma lähti kiertämään maailmaa 6. toukokuuta 1865. Yhtenä tavoitteena oli kerätä rahaa anglikaanisen kirkon rakentamiseen, minkä vuoksi hän matkusti Lontooseen tapaamaan kuningatar Viktoriaa. Lisäksi hän vieraili muissakin eurooppalaisissa kaupungeissa. Heinäkuussa 1866 Emma lähti Irlannista kohti New Yorkia, jonne hän saapui 6. elokuuta. Myöhemmin presidentti Andrew Johnson otti Emman vastaan Valkoisessa talossa.

### Havaijin kirkon perustaminen

Kamehameha IV ja Emma kutsuivat englantilaisia anglikaanipappeja Havaijille, koska nämä halusivat perustaa kuningaskuntaan oman anglikaanisen kirkon. Kuningaspari lahjoitti varoja kirkolle, ja näiden turvin rakennettiin Pyhän Andreaan tuomiokirkko Honoluluun.

Kamehameha IV kuoltua Emma jatkoi kirkon rakennustöiden johtamista ja varainkeruuta. Hän kuitenkin ehti kuolla ennen tuomiokirkon rakentamista.

Vuoden 1874 vaalit
------------------

*Pääartikkeli: Havaijin kuninkaanvaalit 1874*
Emma pyrki kuningattareksi kaksi kertaa: ensimmäisellä kerralla hän hävisi vaalit Lunalilolle.

Lunalilon valtakausi jäi lyhyeksi, ja hän kuoli 3. helmikuuta 1874, eikä hän nimennyt perillisiä. Näin ollen Havaijin parlamentti järjesti taas kuninkaanvaalit, johon Emma lähti mukaan. Emman vastaehdokkaana oli Kalākaua, joka voitti äänin 39–6. Emmalla oli kuitenkin enemmän kannattajia tavallisten ihmisten keskuudessa, minkä vuoksi nämä alkoivat mellakoimaan tuloksen selvittyä. Amerikkalaiset ja englantilaiset auttoivat Havaijin viranomaisia kukistamaan mellakat, ja myöhemmin Emma myönsi tappionsa.

Viimeiset vuodet, kuolema ja jälkimaine
---------------------------------------

Emma kuoli 25. huhtikuuta vuonna 1885. Hänet on haudattu Mauna ‘Alan kuninkaalliselle hautausmaalle.

Honolulussa sijaitseva sairaala The Queen's Medical Center on nimetty Emman mukaan. Hän perusti sen yhdessä miehensä kanssa vuonna 1859. Havaijilaisten määrä oli romahtanut merkittävästi vuoteen 1855 mennessä, ja Emman henkilökohtainen lääkäri oli sanonut julkisesti, että Havaijin alkuperäisväestön voisi pelastaa ainoastaan lääketiede.

Sairaalan lisäksi Emma perusti Pyhän Andreaan tyttökoulun.

Kunnianosoitukset
-----------------

* Kamehameha I:n kuninkaallinen ritarikunta (Havaiji, 1879)

Galleria
--------

* Emma ja Kamehameha IV.Emma ja Kamehameha IV.
* William Cogswellin maalaama muotokuva kuningattaresta.William Cogswellin maalaama muotokuva kuningattaresta.
* Emman hautajaissaattue.Emman hautajaissaattue.
* Emman käyttämä monogrammi.Emman käyttämä monogrammi.
* Vuonna 1883 julkaistu Emmaa esittävä postimerkki.Vuonna 1883 julkaistu Emmaa esittävä postimerkki.

Lähteet
-------

1. 1 2 3  HRH Princess Emma Naea Rooke: 1836-1885 *Royal Family of Hawaii Official Website*.  2023.  Arkistoitu 6.11.2022. Viitattu 6.2.2023. (englanniksi)
2. 1 2  History & Legacy *St. Andrew's Schools*.  2023. Viitattu 6.2.2023. (englanniksi)
3. 1 2  HAWAII7 *royalark.net*.  2023. Viitattu 6.2.2023. (englanniksi)
4. 1 2  Kamehameha IV | king of Hawaii *Encyclopædia Britannica*.  2023. Viitattu 6.2.2023. (englanniksi)
5. ↑  Emma, Queen of Hawaii *Smithsonian Institution*.  2023. Viitattu 6.2.2023. (englanniksi)
6. ↑  Queen Emma of Hawaii *National Portrait Gallery*.  2023. Viitattu 6.2.2023. (englanniksi)
7. ↑  The Cathedral of Saint Andrew *Images of Old Hawaiʻi*.  10.9.2019. Viitattu 6.2.2023. (englanniksi)
8. 1 2  HawaiianHistoryMonth Queen Emma & Queen’s Hospital *University of Hawaiʻi - West Oʻahu*.  2021. Viitattu 6.2.2023. (englanniksi)
9. ↑  About Us *The Queen's Health System*.  2023. Viitattu 6.2.2023. (englanniksi)
10. ↑  1859: Queen’s Hospital established to protect ‘Hawaiian race’ *Native Voices*.  2023. Viitattu 6.2.2023. (englanniksi)
11. ↑  Na Mele / Queen Emma - Her Life and Legacy *PBS Hawai‘i*.  11.10.2015. Viitattu 6.2.2023. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Alankomaat

 |
|  |
| Muut | 
* IdRef

 |

 |